NEUVOSTON ASETUS (EY) N:o 1538/95,
annettu 29 päivänä kesäkuuta 1995,
maito- ja maitotuotealan yhteisestä markkinajärjestelystä annetun asetuksen (ETY) N:o 804/68 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 43 artiklan,
ottaa huomioon komission ehdotuksen (1),
ottaa huomioon Euroopan parlamentin lausunnon (2),
ottaa huomioon talous- ja sosiaalikomitean lausunnon (3),
sekä katsoo, että
asetuksen (ETY) N:o 804/68 (4) 7 artiklassa säädetään rasvattoman maitojauheen interventiojärjestelmästä, jonka tarkoituksena on erityisesti tukea maidon proteiinien hyväksikäyttöä; maidon ja maitotuotteiden markkinoiden viimeaikainen kehitys osoittaa, että maidon valkuaisaineosuuden arvo on noussut huomattavasti; tämä kehitys vaikuttaa sekä tuottajalle maksetun maidon hinnan tasoon että yhteisön markkinoilla tai kansainvälisillä markkinoilla myytyjen maitotuotteiden hintojen tasoon; lisäksi on kehitetty tekniikoita, joilla voidaan käsitellä jalostettavaksi tarkoitetun maidon valkuaisainepitoisuutta; vaikuttaa suotavalta vahvistaa interventioon ostettavan rasvattoman maitojauheen valkuaisainepitoisuudelle vähimmäisvaatimus, jotta vältettäisiin julkiseen interventioon tarjoavien toimijoiden väliset vinoutumat ja jotta yhteisön varoja voitaisiin hallinnoida moitteettomasti; tämä pitoisuus olisi vahvistettava ottaen huomioon nykyiset kaupan vaatimukset ja siten, ettei sitä käytetä interventiosta poissulkemisen perusteena,
rasvattoman maitojauheen julkista varastointia koskevista yleisistä säännöistä 20 päivänä heinäkuuta 1968 annetussa neuvoston asetuksessa (ETY) N:o 1014/68 (5), säädetään erityisesti ostojen, jotka eivät enää ole asetuksen (ETY) N:o 804/68 7 artiklan säännösten mukaisia, keskeyttämistä ja uudelleen aloittamista koskevista edellytyksistä; yksinkertaisuuden ja selkeyden vuoksi mainittuun 7 artiklaan olisi lisättävä asetuksessa (ETY) N:o 1014/68 vahvistetut yleiset säännöt, ja kyseinen asetus olisi sen vuoksi kumottava, ja interventioelinten ostaman rasvattoman maitojauheen myyntiä koskevasta erityistoimenpiteestä 29 päivänä kesäkuuta 1970 annettu neuvoston asetus (ETY) N:o 1285/70 (6) olisi kumottava samoista syistä, ja sen säännökset olisi sisällytettävä asetuksen (ETY) N:o 804/68 7 artiklaan,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 804/68 7 artikla seuraavasti:
"7 artikla
1. Kunkin jäsenvaltion nimeämä interventioelin ostaa interventiohintaan määritettävin edellytyksin ensiluokkaisen sumutuskuivatun rasvattoman maitojauheen, joka on saatu yhteisön hyväksymässä yrityksessä suoraan ja yksinomaan rasvattomasta maidosta ja joka tarjotaan sille 1 päivän maaliskuuta ja 31 päivän elokuuta välisenä aikana ja:
- jonka valkuaisainepitoisuus on vähintään 35,6 painoprosenttia kuiva-aineesta ilman rasvaa,
- joka täyttää säilytystä koskevat määriteltävät vaatimukset,
- joka täyttää vähimmäismäärää ja pakkausta koskevat määriteltävät edellytykset.
Interventioelimet ostavat kuitenkin myös rasvattoman maitojauheen, jonka rasvattoman kuiva-aineen valkuaisainepitoisuus on vähintään 31,4 ja vähemmän kuin 35,6 prosenttia, jos muut ensimmäisessä alakohdassa säädetyt edellytykset täyttyvät. Tässä tapauksessa ostohinta vastaa interventiohintaa, josta vähennetään 1,75 prosenttia 35,6 prosentin pitoisuuden alittavaa prosenttiyksikköä kohden.
Interventiohinta on rasvattoman maitojauheen valmistuspäivänä voimassa oleva interventiohinta, ja sitä sovelletaan interventioelimen nimeämään varastoon saapuneeseen rasvattomaan maitojauheeseen. Interventioelin vastaa määritettävin edellytyksin kuljetuskustannuksista, jos rasvaton maitojauhe toimitetaan varastoon, joka sijaitsee määritettävän välimatkan päässä paikasta, jossa rasvaton maitojauhe oli varastoituna.
Rasvattoman maitojauheen saa varastoida ainoastaan määritettävät edellytykset täyttäviin varastoihin.
2. Suoraan ja yksinomaan rasvattomasta maidosta yhteisön hyväksymässä yrityksessä saadun ensiluokkaisen rasvattoman maitojauheen yksityiselle varastoinnille voidaan päättää myöntää tukea, erityisesti jos kyseisen tuotteen hintojen ja varastojen kehitys kuvastaa markkinoilla vallitsevaa vakavaa häiriötä, joka voidaan poistaa tai jota voidaan lieventää kausittaisella varastoinnilla. Rasvattoman maitojauheen on täytettävä määriteltävät edellytykset, jotta se voisi saada tätä tukea.
Tuen määrä vahvistetaan ottaen huomioon varastointikustannukset ja rasvattoman maitojauheen hintojen ennakoitava kehitys.
Yksityisen varastoinnin tuki edellyttää sen jäsenvaltion, jonka alueella tukea saava rasvaton maitojauhe varastoidaan, interventioelimen määritettäviä säännöksiä noudattaen tekemää varastointisopimusta. Jos markkinoiden tilanne tätä edellyttää, komissio voi päättää 30 artiklassa säädettyä menettelyä noudattaen saattaa takaisin markkinoille osittain tai kokonaan yksityistä varastointia koskevaan sopimukseen kuuluvan rasvattoman maitojauheen.
3. Interventioelimen ostama rasvaton maitojauhe myydään sellaisilla edellytyksillä, että markkinoiden tasapaino ei häiriinny ja kaikille ostajille taataan yhtäläiset mahdollisuudet saada myytäviä tuotteita sekä samanarvoinen kohtelu.
Ostajien yhtäläinen mahdollisuus saada interventioelimen myymää rasvatonta maitojauhetta varmistetaan joko tarjouskilpailuna toteutettavana myyntinä tai myymällä suoraan kaikille asianosaisille määritettyyn hintaan tai jollakin toisella menetelmällä, joka antaa vastaavat takeet.
Ensiluokkaisen rasvattoman maitojauheen myyntihinta ei saa olla alhaisempi kuin vähimmäishinta, joka määritetään ottaen huomioon markkinoiden tilanne ja varastointikustannukset siten, että mahdollisuudet vapaaehtoiseen varastointiin säilytetään.
Kun interventioelimen hallussaan pitämä rasvaton maitojauhe pannaan myytiin vientitarkoituksessa, voidaan säätää erityisiä edellytyksiä sen varmistamiseksi, ettei tuotteen käyttötarkoituksesta poiketa, ja tällaista myyntiä koskevien vaatimusten huomioon ottamiseksi.
Rasvaton maitojauhe, jota ei voida myydä maidon markkinavuoden aikana tavanomaisin edellytyksin, voidaan myydä alennettuun hintaan, jos se käytetään sikojen ja siipikarjan rehuksi.
4. Tässä asetuksessa tarkoittaa "rasvaton maito" suoraan ja yksinomaan yhteisössä tuotetusta lehmänmaidosta valmistettua rasvatonta maitoa.
5. Yksityiskohtaiset säännöt tämän artiklan soveltamisesta annetaan 30 artiklassa säädettyä menettelyä noudattaen."
2 artikla
Kumotaan asetukset (ETY) N:o 1014/68 ja (ETY) N:o 1285/70.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä maaliskuuta 1996.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 29 päivänä kesäkuuta 1995.